
TLAČOVÁ SPRÁVA

Európske deti prispievajú k ochrane celosvetovej klímy

Ďalší ročník úspešného projektu Zoom vyzýva deti, aby svoju každodennú cestu do školy absolvovali priateľsky k životnému prostrediu.
Deti z celej Európy vo veku od 4 do 10 rokov sa projektom „Zelená stopa“  zapájajú do aktivít proti klimatickým zmenám. Každý kilometer cesty do školy či do škôlky absolvovaný pešo, na bicykli, korčuliach, autobusom či vlakom predstavuje jednu “Zelenú stopu”. Medzinárodná Klimatická aliancia celkové množstvo “Zelených stôp” nazbieraných do 19. novembra 2008 spočíta a odovzdá účastníkom konferencie OSN o zmenách klímy, ktorá sa tento rok bude konať v Poznani v Poľsku 1.-2. decembra 2008.

V roku 2007 európske deti nazbierali celkom 1 457 039 „Zelených stôp“. Neuveriteľných 467-tisíc stôp vyzbieralo 37-tisíc školákov v Rakúsku, nemeckí škôlkári a školáci sa zapojili v počte 35-tisíc a získali 308-tisíc stôp, 34-tisíc školákov z Holandska získalo 238-tisíc „Zelených stôp“ a 16-tisíc detí z Portugalska 9 726 stôp.
„“Zelené stopy“ inšpirujú deti, aby svoju každodennú cestu do školy absolvovali v súlade s ochranou životného prostredia a klímy. Materské a základné školy spolu s rodičmi si prostredníctvom kampane zvýšia povedomie o doprave ohľaduplnej voči životnému prostrediu a majú možnosť zapojiť sa do hravých aktivít podporujúcich udržateľnú dopravu a ochranu klímy. Vďaka detským správam je možné zlepšiť bezpečnosť na cestách, a tým aj podmienky pre samostatné cestovanie detí. Zbieranie “Zelených stôp” naviac podporuje udržateľný spôsob dopravy, ľahko zrozumiteľný a realizovateľný aj pre deti, ako aj posilňovanie vzťahov v miestnej komunite,“ hovorí Ivana Jaššová, koordinátorka projektu „Dajme šancu Slnku“.

Možnosť zapojiť sa do kampane „Zelená stopa“ je otvorená aj pre slovenské školy a škôlky. Potrebné je poslať e-mail na ZOOM-2008@climatealliance.org (v kópii aj na jassova@zivica.sk), vrátane informácie o celkovom počte nazbieraných „Zelených stôp“ a správ (prípadne obrázkov) ohľadne vykonaných aktivít. Viac informácií  o aktivite „Zelená stopa“ a ďalším zaujímavým projektom na ochranu klímy nájdete na webovej stránke http://www.sunshine-eu.org/sk/  

Viac informácií:

Ivana Jaššová, koordinátorka projektu Dajme šancu Slnku, Tel.: 02/ 52 96 29 29, email: jassova@zivica.sk
Rudolf Pado, lektor projektu Dajme šancu Slnku, Tel.: 0903 028 364, email: oztatry@slovanet.sk
